Nóg 4 vas met vigs-medisyne | Netwerk24
Deur Alet van der Walt 24 Januarie 2020 18:07
Kapt. Teboho Hlalele by die medisyne waarop die polisie beslag gelê het.
Brig. Motantsi Makhele, polisiewoordvoerder, sê die polisie het inligting opgevolg en ’n verdagte wit Toyota RunX in Thabong opgemerk. Die bestuurder is beveel om stil te hou en vier mense, onder wie die vroulike bestuurder en drie mans, is in hegtenis geneem nadat daar op twee houers met talle bottels medisyne afgekom is.
Die polisie het ook op die voertuig beslag gelê.
Een van die vier is ’n werknemer van die departement van gesondheid en werk by ’n kliniek in Kroonstad.
Die medisyne is vermoedelik hier gesteel en na Thabong gebring waar dit as ’n dwelmmiddel verkoop sou word.
Die provinsiale gesondheidsdepartement het die polisie bedank vir die goeie ondersoekwerk wat tot die inhegtenisnemings gelei het.
Montseng Tsiu, Vrystaatse LUR vir gesondheid, sê dié nuwe misdaadgolf wat die departement getref het, is jammer omdat dit mense van hul basiese reg tot medisyne ontneem.
Mondli Mvambi, provinsiale gesondheidswoordvoerder, sê die diefstalle het nog nie die verskaffing van medisyne aan inwoners beïnvloed nie.
Dit is die derde geval vandeesmaand waar die polisie mense met antiretrovirale medisyne betrap. Op 9 Januarie is twee mense in Bloemfontein in hegtenis geneem.
Op 10 Januarie het Welkom se taktiesereaksiespan drie mense buite Ventersburg met 265 bottels antiretrovirale medisyne gevang.
Meer oor: Vrystaatse Gesondheidsdepartement | Welkom | Inhegtisname | Apteker-Assistent | 4 Mense | Polisie | Antiretrovirale Medisyne
Hospitaalklerk betrap met vigsmedisyne